Pelastuslaitos taisteli tulvaa vastaan Lahdessa.

Autot olivat vaikeuksissa Lahden tulvassa.

Rankka sadekuuro sai Lahden keskustan sekaisin keskiviikkona. Moni paikallinen julkaisi sosiaalisessa mediassa kuvia, joissa näkyy, kuinka bussit ja henkilöautot olivat veden varassa. Muun muassa Kauppakatu ja Saimaankatu olivat veden vallassa.

Pelastuslaitokselta ehdittiin kertoa Iltalehdelle alkuiltapäivästä, että tilanne oli niin sanotusti päällä.

- Täällä on useassa kohtaa tilanne päällä. Useita yksiköitä eri puolilla kaupunkia, rakennuksien sisällä ja kaduilla, vähän joka paikassa, pelastuslaitokselta kerrottiin.

- Useampiin rakennuksiin on mennyt vettä sisälle.

Iltalehdelle videon lähettänyt Miikka kertoo, että vettä tuli lyhyessä ajassa paljon.

- Vettä oli polviin asti, hän kertoo.

Ylikonstaapeli Petri Helenius Hämeen poliisista kertoi Iltalehdelle hieman kello 18 jälkeen, että Saimaankadulla oli edelleen vettä jopa 80-90 senttiä.

Helenius kertoi myös, että Kulmakadulla auto oli lähtenyt vesivirran mukaan ja kolhinut mennessään useita autoja. Lopulta auton matka päättyi puuhun.

Puoli kahdeksan jälkeen poliisi kertoi, että kadut olivat nyt kuivuneet ja tulvasta oli enää jäljellä veden tuomia roskia.

Lahden kauppakatu keskiviikkona iltapäivällä. LUKIJAN KUVA

Saimaankatu muuttui järveksi. LUKIJAN KUVA

Lahdessa satoi keskiviikkona rankasti. LUKIJAN KUVA

Bussista tuli vesibussi. LUKIJAN KUVA

Juttua päivitetty kello 18.19: Lisätty poliisin tietoja.

Juttua päivitetty kello 19.59: Lisätty tieto katujen kuivumisesta.